### Beslutning

Tilbagesendes Magistratsafdelingen for Sociale forhold og Beskæftigelse, Magistratsafdelingen for Sundhed og Omsorg og Magistratsafdelingen for Børn og Unge med bemærkning, at byrådet i sit møde den 28. april 2021 har vedtaget Magistratens foranstående indstilling af 19. april 2021.

Magistratsafdelingen for Sociale forhold og Beskæftigelse, Magistratsafdelingen for Sundhed og Omsorg og Magistratsafdelingen for Børn og Unge udarbejder notat.

**Beslutningsforslag fra KF**

Når forældre mister et barn, ændres livsvilkåret i en sådan grad, at forældrene har brug for omgående og professionel krisehjælp. Oplever disse forældre at blive afvist eller at blive kastet rundt i systemet, forværres deres tilstand med risiko for alvorlige psykiske følge mèn.

Som det er i dag, har eksempelvis Intensiv på [adresse] udelukkende mulighed for at tilbyde pårørendesamtale med en af hospitalets præster, når en patient afgår ved døden.

Nogle pårørende har selv en forsikring eller et Falck-abonnement som dækker muligheden for at modtage krisepsykologhjælp. Har de pårørende ikke disse, skal de selv kontakte egen læge, som kan være behjælpelig med at lave henvisning til en krisepsykolog.

I det Konservative Folkeparti mener vi at man skal have hjælp og omsorg, når man har brug for det.

Indstilling

Derfor ønsker Det Konservative Folkeparti at der skabes et sammenhængende psykologisk akutberedskab til forældre der mister et barn.

Vi ønsker et akutberedskab som iværksættes omgående, og som indbefatter at der tilknyttes en fast krisepsykolog til de ramte forældre, og som følger forældrene i tiden efter tabet indtil det vurderes at det er forsvarligt enten at stoppe hjælpen eller at ændre omfanget og retningen.

På vegne af Det Konservative Folkeparti i [adresse],

Torben Nilsson

**Indstilling fra Magistratsafdelingen for Sociale Forhold og Beskæftigelse, Magistratsafdelingen for Sundhed og Omsorg og Magistratsafdelingen for Børn og Unge.**

**Svar på forslag KF om akut krisehjælp til forældre som mister et barn.**

Det Konservative Folkeparti har stillet et forslag om etablering af et kommunalt tilbud om akut krisehjælp til forældre, som mister et barn.

### Resumé

Aarhus Kommune har flere tiltag, der på forskellig vis kan støtte op om forældre, der mister et barn, men der er ikke en samlet funktion, der yder akut krisehjælp til forældre, der mister et barn.

Folketinget vedtog i dec. 2020 en ret til udvidet sorgorlov i 26 uger til forældre, som mister et barn under 18 år. I den forbindelse, blev der også afsat 7,5 mio. kr. i 2021-24 til foreningen ”Forældre & Sorg – Landsforeningen Spædbarnsdød” til at drive et terapeutisk rådgivningstilbud til forældrene, og der vil derfor være fokus i [adresse] på at styrke dette samarbejde.

Indstillingen beskriver et forslag til, hvordan man kan styrke indsatsen yderligere i kommunalt regi. Det er magistratsafdelingernes vurdering, at forslaget om etablering af krisehjælp og sorgvejviserfunktion i regi af Folkesundhed i MSO ikke kan gennemføres inden for magistratsafdelingernes ramme. Byrådets partier har mulighed for at fremsende et budgetforslag, såfremt der er et parti, som ønsker at gå videre med forslaget.

### Indstilling

Det indstilles:

At 1) byrådet tager til efterretning, at magistratsafdelingerne iværksætter en formidlingsindsats i egen organisation, hvor de mange eksisterende tilbud til målgruppen kommunikeres til relevante afdelinger og medarbejdere mhp. øget koordinering og samarbejde. Særligt vil der være fokus på det styrkede og udvidede samarbejde med Forældre og Sorg – Landsforeningen Spædbarnsdød.

At 2) byrådet tager orienteringen om mulighederne for, at der kan etableres et fælles kommunalt tilbud til forældre som mister et barn i form af en koordinerende sorgvejviser og et tilbud om krisehjælp til forældrene til efterretning.

### Sagens forløb

20-01-2021 [adresse]

Fremsendes til Magistratsafdelingen for Sociale Forhold og Beskæftigelse, Magistratsafdelingen for Børn og Unge og Magistratsafdelingen for Sundhed og Omsorg med henblik på udarbejdelse af en indstilling, jf. byrådets vedtagelse i mødet den 20. januar 2021 om magistratsbehandling af forslaget.

Sagen bedes tilbagesendt byrådet via Magistraten.

 29-03-2021 Flere afdelinger
Beslutningsforslag besvaret med indstilling fra Magistratsafdelingen for Sociale Forhold og Beskæftigelse, Magistratsafdelingen for Sundhed og Omsorg og Magistratsafdelingen for Børn og Unge.
 15-04-2021 Borgmesterens Afdeling påtegning
Fremsendes til Magistraten. Borgmesterens Afdeling har ingen bemærkninger til indstillingen.
 19-04-2021 Magistraten
Fremsendes til [adresse] med bemærkning, at Magistraten i mødet den 19. april 2021 anbefaler, at byrådet tiltræder Magistratsafdelingen for Sociale Forhold og Beskæftigelse, Magistratsafdelingen for Sundhed og Omsorg og Magistratsafdelingen for Børn og Unges indstilling af 29. marts 2021.
 28-04-2021 [adresse]

Tilbagesendes Magistratsafdelingen for Sociale forhold og Beskæftigelse, Magistratsafdelingen for Sundhed og Omsorg og Magistratsafdelingen for Børn og Unge med bemærkning, at byrådet i sit møde den 28. april 2021 har vedtaget Magistratens foranstående indstilling af 19. april 2021.

Magistratsafdelingen for Sociale forhold og Beskæftigelse, Magistratsafdelingen for Sundhed og Omsorg og Magistratsafdelingen for Børn og Unge udarbejder notat.